FSMART …เหยียบเปลือกกล้วยแฉทุกวัน ทันเกมหุ้น
ชะตากรรมพลิกผัน เพราะเล่นกับใครไม่เล่น เล่นกับ...พลตำรวจเอก สมยศ พุ่มพันธุ์ม่วง อดีต ผบ.ตร.ผู้ช่ำชองทั้งบู๊และบุ๋น..
4 ส.ค. 2559

ชะตากรรมพลิกผัน เพราะเล่นกับใครไม่เล่น เล่นกับ…พลตำรวจเอก สมยศ พุ่มพันธุ์ม่วง อดีต ผบ.ตร.ผู้ช่ำชองทั้งบู๊และบุ๋น..
นี้คือบทเรียนอันแสบสัน..ยิ่งกว่าทา ซีม่า โลชั่น…ซึ่งนายสมชัย สูงสว่าง กรรมการผู้จัดการ บริษัท ฟอร์ท สมาร์ท เซอร์วิส จำกัด (มหาชน) หรือ FSMART ได้รับจากกรณีถูกสมาคมฟุตบอลฯประกาศเพิกถอนการเป็นตัวแทนจำหน่าย ตั๋วฟุตบอลโลก 2018 รอบคัดเลือก โซนเอเซีย รอบ 3 (5 Matchs)
ด้วยข้ออ้างว่า ระบบของ FSMART ไม่สามารถรองรับความต้องการในการซื้อตั๋วของแฟนบอลได้ อีกทั้งยังไม่สามารถแก้ไขระบบให้ใช้งานได้ตามระยะเวลาที่กำหนด และปัญหาดังกล่าวก่อให้เกิดช่องทางในการจำหน่ายตั๋วเกินราคา
แผนการทางธุรกิจที่วาดเอาไว้ก่อนหน้านี้ ของ FORTH ที่ว่า การรับงาน เป็นตัวแทนจำหน่าย ตั๋วฟุตบอลโลก 2018 รอบคัดเลือก โซนเอเซีย นั้น หวัง “กล่อง” มากกว่า “เงิน”
ตั้งแต่แรกแล้วที่นายสมชัยรับงาน ได้บอกว่า รายได้ที่น้อยนิดแค่ 10 ล้านบาทเศษนั้น ไม่ใช่เป้าหมายของ FORTH ที่ทำ “ตู้บุญเติม” ในตลาดล่าง จนไร้คู่แข่งมานานหลายปีแล้ว แต่เป้าหมายที่เหนือกว่ารายได้ เป็นการช่วยเพิ่มฐานลูกค้าใหม่ๆ ที่สามารถนำมาเพิ่มช่องทางการขายบริการหน้าตู้บุญเติมได้ในอนาคต ซึ่งจะสร้างรายได้จากการโฆษณาหน้าตู้เพิ่มด้วย 
ที่สำคัญ จะช่วยให้บริษัทเรียนรู้การบริหารจัดการด้วยระบบออนไลน์ขนาดใหญ่ที่สามารถทำกำไรไปด้วย
อย่างหลังนี้แหละที่ นอกจากจะไม่ได้อะไรแล้ว (ยกเว้นในด้านราคาหุ้นที่รับขาวดีเอิกเกริกถึงขั้นทำนิวไฮก่อนวันเปิดจองตั๋วจริง) ยังพลอยทำให้มัวหมองไปถึงภาพลักษณ์ของแบรนด์ ตู้บุญเติม ไปด้วย ทั้งที่ไม่เกี่ยวข้องกันเลย
ราคาหุ้นของ FSAMRT นับตั้งแต่วันที่ 20 มิถุนายน จนถึงเย็นทำนิวไฮเมื่อวันที่ 29 กรกฎาคม โดยอาศัยข่าวเรื่องของบริษัทได้รับอนุมัติเป็นตัวแทนจำหน่ายตั๋วเข้าชมการแข่งขันฟุตบอลโลก 5 ครั้ง โดยได้ค่าธรรมเนียมการดำเนินการตั๋วละ 15 บาท โดยผ่านระบบจองตั๋วผ่านเว็บไซต์ และจ่ายเงินชำระค่าตั๋วผ่านตู้บุญเติมของบริษัททั่วประเทศประมาณ 7 หมื่นตู้
เมื่อถึงวันเปิดให้จองซื้อตั๋วจริงวันแรก เมื่อวันที่ 1 สิงหาคมที่ผ่านมา การออกแบบระบบซึ่งรอบคอบมากเกินของระบบการจองตั๋วผ่านเว็บ House of Ticket ที่ตั้งค่าความปลอดภัยไว้ในระดับสูง ตามมาด้วยการเกิดความขัดข้องในขั้นตอนของการสำรองบัตรเข้าชม 
การ “เล่นท่ายาก” ของ FSMART ทำให้มีจำนวนผู้สนใจจองซื้อจำนวนมากทางเว็บไซต์ ที่ไม่สามารถทำรายการได้สำเร็จ ด้วยปัญหาทางเทคนิคบางประการ และมีปัญหาที่ไม่สามารถแก้ไขได้ตามกำหนดเวลาตามที่ชี้แจงไว้
 ทำเอา พล.ต.อ.สมยศ ในฐานะนายกสมาคมฟุตบอลฯ ถึงกับควันออกหูกันเลย …เพราะคุยเอาไว้เยอะว่า บริษัทเองบอกว่าไม่มีปัญหา และให้ข้อเสนอที่ดีกว่าบริษัทเดิม
ท่านนายกสมาคมฟุตบอลฯมองว่า การที่ FORTH ได้ออกหนังสือประกาศขอโทษและชี้แจงการปรับปรุงระบบการทำงานของเว็บไซต์ …ไม่เพียงพอ จึงให้เวลา 3 ชั่วโมงในการแก้ไข
ถ้าไม่แล้วเสร็จ จะยกเลิกสัญญาทันที แล้วให้บริษัทอื่นมาทำใหม่ และจะเซตซีโร่ทันที
แล้ว..ก็เป็นไปตามนั้น…ทางใครทางมัน..โดยให้เหตุผลพ่วงท้ายที่ไม่จำเป็นว่า … “ปัญหาดังกล่าวก่อให้เกิดช่องทางในการจำหน่ายตั๋วเข้าชมการแข่งขันฯ เกินราคา…” ซึ่งไม่เกี่ยวข้องกันเลยแม้แต่น้อย
จะอ้างซะอย่าง ใครจะทำไม
เล่นเอา เอ็มดีใหญ่ อย่างนายสมชัย ต้องออกมายกมือไหว้สื่อและแฟนบอลในการแถลงข่าววันต่อมา        โดยมีสาระสำคัญว่า  1) น้อมรับในคำตัดสินของสมาคมฟุตบอลฯ 2) การเพิกถอนสัญญาเป็นตัวแทนจำหน่ายตั๋ว จะไม่กระทบผลประกอบการปี 2559 เนื่องจากรายได้ที่เกิดขึ้นไม่มีนัยสำคัญต่อผลประกอบการของบริษัท 3) จะหารือร่วมกับสมาคมฟุตบอลฯในเรื่องสัญญาและกระบวนการเยียวยาและรับผิดชอบลูกค้าที่ซื้อตั๋วได้แล้ว กว่า 10,000 ที่นั่ง และมีผู้ชำระเงินแล้วหลักร้อยที่นั่ง จึงต้องเจรจากับสมาคมฯ เพื่อหาข้อสรุป…จบกันไป
มีคำถามแทรกขึ้นมาว่า บทเรียนในครั้งนี้ จะทำให้ FSMART เลิกราจากการทำธุรกรรมเป็นตัวแทนขายตั๋วในอนาคตหรือไม่...ทำนองเข็ดแล้ว…“ไม่อาววววว” ดีกว่า
เอ็มดีใหญ่ (ตัวเล็ก) กลับตอบหน้าตาเฉยว่า …ไม่มีทาง  ยังไงก็จะทำต่อ เพราะนักธุรกิจไม่มีคำว่าเข็ด
เหตุผลคือ ธุรกิจการจำหน่ายตั๋วมีความน่าสนใจแม้จะมีเจ้าตลาดอยู่แล้ว แต่บริษัทมีช่องทางการรับชำระเงิน ซึ่งถือเป็นส่วนสำคัญของการซื้อขายตั๋ว และบริษัทยังไม่ถอดใจในการดำเนินธุรกิจดังกล่าว แต่ต้องใช้เวลาในการปรับปรุงระบบ โดยปัจจุบันบริษัทมีการเจรจากับพันธมิตรในการเป็นตัวแทนจำหน่ายตั๋วหลายราย ทั้งสื่อบันเทิง กีฬา ขนส่ง เป็นต้น และในอนาคตบริษัทหวังเป็นผู้เล่นรายสำคัญของตลาด
ย้ำเสียงดังฟังชัดอย่างนี้ ทราบแล้วเปลี่ยน
เพราะงานนี้ แค่เหยียบเปลือกกล้วพลาด…ลื่นแผล็บเท่านั้น …ไม่ได้ล้มหัวฟาดพื้นสักหน่อย
“…อิ อิ อิ…”